Kertomus euroopan arvopaperikomitealle ja Euroopan parlamentille IFRS-standardien (International Financial Reporting Standards) ja kolmansien maiden kansallisten tilinpäätösnormistojen (Generally Accepted Accounting Principles, GAAP) lähentämisestä SEK(2010)681 final /* KOM/2010/0292 lopull. */





[pic] | EUROOPAN KOMISSIO | Bryssel 4.6.2010 KOM(2010)292 lopullinen KERTOMUS EUROOPAN ARVOPAPERIKOMITEALLE JA EUROOPAN PARLAMENTILLE IFRS-standardien (International Financial Reporting Standards) ja kolmansien maiden kansallisten tilinpäätösnormistojen (Generally Accepted Accounting Principles, GAAP) lähentämisestä SEK(2010)681 final KERTOMUS EUROOPAN ARVOPAPERIKOMITEALLE JA EUROOPAN PARLAMENTILLE IFRS-standardien (International Financial Reporting Standards) ja kolmansien maiden kansallisten tilinpäätösnormistojen (Generally Accepted Accounting Principles, GAAP) lähentämisestä JOHDANTO JA OIKEUSPERUSTA Yhtiöiden, jotka on noteerattu julkisesti minkä tahansa EU:n jäsenvaltion säännellyillä markkinoilla, on täytynyt 1 päivästä tammikuuta 2005 alkaen käyttää EU:n hyväksymiä IFRS-standardeja laatiessaan konsolidoidun tilinpäätöksensä[1]. Esiteasetuksella[2] ja avoimuusdirektiivillä[3] ulotetaan vaatimus, jonka mukaan tilinpäätökset on laadittava joko IFRS-standardien tai niitä vastaavien, tiettyjen kolmansien maiden kansallisten tilinpäätösnormistojen mukaisesti, kolmansien maiden liikkeeseenlaskijoihin, jotka tarjoavat yleisölle arvopapereita EU:ssa tai joiden arvopapereilla käydään kauppaa EU:n säännellyillä markkinoilla. Komissio vahvisti joulukuussa 2007 menetelmän[4], jolla määritellään kansallisten tilinpäätösnormistojen (Generally Accepted Accounting Principles, GAAP) vastaavuus. Komissio hyväksyi joulukuussa 2008 päätöksen[5] ja asetuksen,[6] joilla Yhdysvaltain ja Japanin kansalliset tilinpäätösnormistot tunnustettiin IFRS-standardeja vastaaviksi ja hyväksyttiin Kiinan, Kanadan, Intian tai Etelä-Korean kansallisten tilinpäätösnormistojen mukaisesti laaditut tilinpäätökset EU:ssa väliaikaisesti mutta korkeintaan 31 päivään joulukuuta 2011 saakka. EU:n lainsäädännössä[7] edellytetään, että Euroopan komissio tiedottaa Euroopan arvopaperikomitealle (European Securities Committee, ESC) ja Euroopan parlamentille säännöllisesti, kuinka nämä maat ovat edistyneet ohjelmiensa toteuttamisessa. Heinäkuussa 2007 antamassaan ensimmäisessä kertomuksessa komissio kertoi, millaisia aikatauluja tiettyjen kolmansien maiden kansallisilla viranomaisilla oli suunnitteilla kansallisten tilinpäätösnormistojensa lähentämiseksi IFRS-standardeihin[8]. Huhtikuussa 2008 antamassaan toisessa kertomuksessa komissio tarkasteli kolmansissa maissa tapahtunutta tosiasiallista kehitystä: ensinnäkin lähentämisohjelmia ja toiseksi, miten on edistytty niiden mahdollisten yhteensovittamisvaatimusten poistamisessa, joita sovelletaan näiden kolmansien maiden lainkäyttöalueella julkisesti noteerattuihin yhteisön liikkeeseenlaskijoihin. Tässä kertomuksessa komissio esittää tilannekatsauksen näiden maiden pyrkimyksistä siirtyä kohti IFRS-standardeja. Tätä varten komissio pyysi Euroopan arvopaperimarkkinavalvojien komitealta (Committee of European Securities Regulators, CESR) tilanneselvityksen siitä, miten siirtyminen kohti IFRS-standardeja sujuu niissä maissa, jotka hiljattain saivat EU:lta siirtymäajan (Kiina, Kanada, Intia ja Etelä-Korea). Selvityksessä oli tarkoitus hyödyntää vaikkapa julkisesti saatavia tietoja tai asianomaisten kolmansien maiden sääntelyviranomaisilta saatuja kirjallisia tietoja. Saatavilla olevia tietoja hyödyntäen erityistä huomiota tuli kiinnittää siihen, kuinka Kiinan ASBE-standardeja on sovellettu käytännössä. Näitä standardeja on huomattavasti lähennetty IFRS-standardeihin. Kertomuksessa kerrotaan lisäksi viimeaikaisesta kehityksestä niissä maissa, joiden kansalliset tilinpäätösnormistot on tunnustettu vastaaviksi, kuten Yhdysvalloissa ja Japanissa, sekä useissa muissa suurissa talouksissa, esimerkiksi Argentiinassa, Brasiliassa, Meksikossa, Venäjällä ja Taiwanissa. IFRS-standardit on jo kokonaisuudessaan otettu käyttöön tai pantu täytäntöön useilla lainkäyttöalueilla, kuten Australiassa, Hongkongissa, Uudessa-Seelannissa, Singaporessa ja Etelä-Afrikassa, minkä vuoksi Euroopan komission ei tarvitse tehdä vastaavuuspäätöstä. KEHITYS MAISSA, JOIDEN TILINPÄÄTÖSNORMISTO ON TUNNUSTETTU VASTAAVAKSI Komissio hyväksyi 12 päivänä joulukuuta 2008 komission päätöksen[9] ja komission asetuksen[10], joissa todetaan, että Yhdysvaltojen ja Japanin kansalliset tilinpäätösnormistot vastaavat yhteisössä IFRS-standardeja. Tässä jaksossa kerrotaan näissä maissa vuosina 2008–2009 tapahtuneesta kehityksestä julkisesti saatavilla olevien tietojen perusteella. Amerikan yhdysvallat Lähentäminen Vuonna 2006 Yhdysvaltain tilinpäätösstandardeista vastaava elin (US Financial Accounting Standards Board, FASB) ja kansainvälisiä tilinpäätösstandardeja antava elin (International Accounting Standards Board, IASB) laativat yhteistyömuistion, jossa vahvistettiin niiden tavoite lähentää Yhdysvaltain tilinpäätösnormistoa (GAAP) ja IFRS-standardeja toisiinsa ja luonnosteltiin tätä koskeva työohjelma. CESR vahvisti, että sekä FASB että IASB olivat puuttuneet keskeisiin eroihin, jotka CESR oli tuonut esille komissiolle vuonna 2005 antamassaan lausunnossa. Osa kysymyksistä on ratkaistu (esimerkiksi lähennetty standardi liiketoimintojen yhdistämisestä), osa on edelleen kesken. Määräaika eli vuosi 2011 on pysynyt ennallaan. Poliittisella tasolla G20-kokouksen päätelmissä uudistettiin sitoumus kansainvälisiin ratkaisuihin, myös tilinpäätösten alalla. Nämä sitoumukset on muutettava varsinaisiksi poliittisiksi päätöksiksi ja lähentämistyötä olisi nopeutettava käytännön tasolla säilyttäen tavoitteena korkealaatuinen tilinpäätösraportointi. IASB ja FASB päivittivät huhtikuussa 2009 ohjelmiaan ottaen huomioon finanssikriisistä aiheutuneet ongelmat. Standardien laadinnassa huomio on jossain määrin siirtynyt lähentämisestä kiireellisempiin, kriisiin liittyviin seikkoihin, mikä on jonkin verran viivästyttänyt yleistä lähentämisprosessia. Varsinkin se, että myynnissä olevien velkainstrumenttien arvonalennusta koskevia Yhdysvaltain säännöksiä muutettiin nopeasti kriisin seurauksena, aiheutti lisää eroja verrattuna asiaa koskevaan IAS 39 -standardiin. IASB ja FASB ovat kumpikin sittemmin jatkaneet rahoitusinstrumentteja koskevien tilinpäätösstandardien tarkistamista. Niiden tulisi löytää yhteneväinen lähestymistapa, joka ei kuitenkaan saa heikentää tilinpäätösraportoinnin korkeaa laatua. IFRS-standardien mahdollinen käyttöönotto Yhdysvaltain arvopaperimarkkinoiden valvontaviranomainen (Securities and Exchange Commission, SEC) käynnisti lokakuussa 2008 julkisen kuulemisen etenemissuunnitelmasta IFRS-standardeihin siirtymiseksi. Ehdotetussa etenemissuunnitelmassa esitetään useita merkkipaaluja, ja suunnitelman mukaan SEC päättää vuonna 2011, otetaanko IFRS-standardit käyttöön viimeistään vuonna 2014. Määräaikaa huomautusten esittämiselle pidennettiin 19 päivästä helmikuuta 20 päivään huhtikuuta 2009. SEC hyväksyi helmikuussa 2010 yksimielisesti uuden aikataulun, jonka mukaan IFRS-standardien käyttöä yhdysvaltalaisissa osakeyhtiöissä kaavailtiin vaadittavaksi aikaisintaan vuonna 2015. SEC edellyttää IFRS-standardien lisätarkastelua sekä vuonna 2011 tehtävää päätöstä siitä, annetaanko valtuutus käyttää IFRS-standardeja. Vaikka alkuperäisen etenemissuunnitelman mukaan tietyt yhdysvaltalaiset yhtiöt olisivat voineet käyttää IFRS-standardeja vuonna 2014, SEC ilmoitti helmikuussa 2010, ettei sen tavoitteena ole tällainen varhainen käyttöönotto. SEC voisi myöhemmin harkita tätä kantaa uudelleen. SEC:n lausunnossa todetaan myös, ettei SEC sulje pois sitä mahdollisuutta, että yhdysvaltalaiset liikkeeseenlaskijat voisivat tulevaisuudessa valita, käyttävätkö ne IFRS-standardeja vai Yhdysvaltain tilinpäätösnormistoa. Euroopan komissio pitää tärkeänä sitä, että SEC tekee Yhdysvalloissa myönteisen päätöksen IFRS-standardien ottamisesta käyttöön mahdollisimman pian vuonna 2011. Jos ei sitouduta selkeästi siihen, että Yhdysvaltain kotimaisten liikkeeseenlaskijoiden osalta siirrytään kohti IFRS-standardien käyttöönottoa, sekä IFRS-järjestelmän uskottavuus että IFRS-standardeja soveltamattomien maiden osallistuminen IFRS-säätiön (IFRS Foundation) hallintorakenteeseen saattavat tulla kyseenalaisiksi. Yhteensovittamisvaatimus Marraskuussa 2007 SEC päätti luopua vaatimuksesta yhteensovittaa ulkomaisten liikkeeseenlaskijoiden tilinpäätökset Yhdysvaltain tilinpäätösnormistoon, jos liikkeeseenlaskijoiden tilinpäätökset perustuvat IASB:n hyväksymiin IFRS-standardeihin. SEC:n päätökseen sisältyi siirtymäkauden poikkeus niille EU:n liikkeeseenlaskijoille, jotka käyttävät suojauslaskentaa koskevaa EU:n carve-out-säännöstä [eli osia poistettu IAS 39:stä] . Tämän siirtymäkauden säännöksen voimassaolo päättyi marraskuussa 2009. Japani Lähentäminen Japanin viranomaiset ovat vuonna 2008 tehdyn EU:n vastaavuuspäätöksen jälleen jatkaneet työtään kansallisen tilinpäätösnormiston (GAAP) ja IFRS-standardien lähentämiseksi. Japanin tilinpäätösstandardeista vastaava elin (Accounting Standards Board of Japan, ASBJ) julkaisi lokakuussa 2008 kaksi lehdistötiedotetta, jotka koskivat käyvän arvon määrittämistä ja vieraan pääoman ehtoisten arvopapereiden uudelleenluokittelua. Näin reagoitiin muutoksiin, joita IASB teki kriisin seurauksena (muun muassa joidenkin rahoitusinstrumenttien uudelleenluokittelu). ASBJ ja IASB tapasivat maaliskuussa 2009 Tokiossa keskustellakseen Japanin tilinpäätösnormiston ja IFRS-standardien lähentämisestä ja totesivat uudelleen, että tavoitteena oli standardien lähentäminen. Syyskuussa 2009 IASB ja ASBJ totesivat vielä kertaalleen, että ne jatkavat yhteistyötä tilinpäätösstandardien lähentämiseksi. ASBJ:n edustajat kertoivat, että IFRS-standardien ja Japanin tilinpäätösnormiston lähentämisessä on edistytty. Sen lisäksi, että ASBJ osallistui IASB:n kuulemisiin, se julkaisi tarkistetun tilinpäätösstandardin – ASBJ Statement No. 12 (revised 2009) Accounting Standard for Quarterly Financial Reporting . Muutosten tarkoituksena on tarkistaa neljännesvuosikatsauksia koskevia julkistamisvaatimuksia tapauksissa, joissa kyvystä jatkaa toimintaa vallitsee epäilyksiä (’ going concern ’). IASB:n kanssa käymiensä neuvottelujen seurauksena ASBJ hyväksyi lisäksi keskusteluasiakirjan ”Accounting for Business Combinations” ja julkaisi keskusteluasiakirjat ”Provisions” ja ”Revenue Recognition”. IFRS-standardien mahdollinen käyttöönotto Tokion sopimuksen[11] jälkeen Business Accounting Council (BAC)[12] hyväksyi kesäkuussa 2009 väliraportin[13] IFRS-standardien käyttöönotosta Japanissa. Väliraportin mukaan IFRS-standardien vapaaehtoinen käyttö sallitaan 31 päivänä maaliskuuta 2010 tai sen jälkeen päättyvien tilivuosien osalta, kun kyseessä ovat tiettyjen kansainvälisesti aktiivisten listattujen yhtiöiden konsolidoidut tilinpäätökset. Lopullinen päätös IFRS-standardien pakollisesta käytöstä tehtäisiin vuoden 2012 tienoilla. IFRS-standardien muuttuminen pakollisiksi voisi tapahtua vuonna 2015 tai 2016. ASBJ päivitti vuotta 2011 koskevaa hankesuunnitelmaa syyskuussa 2009. Uudistetussa hankesuunnitelmassa otettiin huomioon edellä mainittu BAC:n esittämä väliraportti, jossa suositellaan, että ASBJ jatkaisi ja nopeuttaisi tilinpäätösstandardien lähentämistä. Siinä myös otetaan huomioon IASB:n työsuunnitelma elokuusta 2009 vuoteen 2011. Joulukuussa 2009 Japanin rahoituspalveluvirasto (Financial Services Agency, JFSA) tarkisti yrityksiltä vaadittuja tietoja koskevaa asetusta, minkä ansiosta tietyt japanilaiset yhtiöt voivat vapaaehtoisesti noudattaa IFRS-standardeja. JFSA käynnisti vuoden 2010 alkupuolella julkisen kuulemisen tarkistetuista sääntelyilmoituksista (Regulatory Notices). Tarkoituksena oli saattaa ajan tasalle ne IFRS-standardit sisältävä luettelo, joita voidaan käyttää vapaaehtoisesti Japanissa. JFSA sai julkisen kuulemisen päätökseen maaliskuussa 2010 ja päivitti luettelon IFRS-standardeista: tietyt japanilaiset listatut yhtiöt voivat Japanissa vapaaehtoisesti käyttää kaikkia IASB:n 31 päivänä joulukuuta 2009 tai sitä ennen hyväksymiä ja antamia IFRS-standardeja ja -tulkintoja alkaen niistä konsolidoiduista tilivuosista, jotka päättyvät 31 päivänä maaliskuuta 2010 tai sen jälkeen[14]. JFSA ilmoitti myös, että se sisällyttää IFRS 9:n eli IASB:n IAS 39:lle tekemän tarkistuksen ensimmäisen vaiheen pakettiin, jota jotkin japanilaiset yhtiöt voivat käyttää vapaaehtoisesti 10 päivästä maaliskuuta 2010 alkaen. ASBJ päivitti vuotta 2011 koskevaa hankesuunnitelmaa huhtikuussa 2010 (ks. liite). ASBJ suunnittelee Japanin tilinpäätösnormiston ja IFRS-standardien välisiin jäljellä oleviin eroihin liittyvien kysymysten ratkaisemista vielä vuonna 2010 ja aikoo esittää luonnokset useimmista hankkeista, jotka sisältyvät IASB:n ja Yhdysvaltain FASB:n väliseen yhteistyömuistioon, vuoden 2011 alkupuoliskolla IASB:n nykyisen työsuunnitelman mukaisesti. Yhteensovittamisvaatimus Japanin viranomaiset eivät vaadi yhteensovittamista EU:n liikkeeseenlaskijoilta, jotka laativat tilinpäätöksensä EU:n hyväksymien IFRS-standardien mukaisesti. KIINA Kiinan osalta komissio pyysi CESR:ltä lausuntoa ASBE-standardien soveltamisesta käytännössä. Kyseisiä standardeja on huomattavasti lähennetty IFRS-standardeihin. Kiinan viranomaiset päättivät helmikuussa 2006 sisällyttää IFRS-standardit lainsäädäntöönsä niin, että niitä tietyissä tapauksissa muutettaisiin paikallisten olosuhteiden ottamiseksi huomioon. Näistä liikeyritysten tilinpäätösstandardeista (Accounting Standards for Business Enterprises, ASBE) tuli pakollisia kaikille julkisesti noteeratuille kiinalaisille yhtiöille 1 päivästä tammikuuta 2007. Kiinan valtiovarainministeriön marraskuussa 2008 julkaiseman raportin[15] mukaan uusien ASBE-standardien käyttöönotto on tapahtunut kitkattomasti, eikä Kiinan markkinoille tai tilinpäätösraportoinnin sykliin ole aiheutunut tuntuvia häiriöitä[16]. Raportin mukaan Kiinan valtiovarainministeri katsoo, että siirtyminen ASBE-standardeihin on parantanut tilinpäätösraportoinnin laatua ja luotettavuutta Kiinassa johtuen lähinnä julkistettavien tietojen kasvaneesta läpinäkyvyydestä. Ministeriö katsoo myös, että lähennetyt ASBE-standardit sekä tekevät Kiinan markkinoista houkuttelevampia ulkomaisten liikkeeseenlaskijoiden silmissä että parantavat kiinalaisten liikkeeseenlaskijoiden mahdollisuuksia päästä kansainvälisille markkinoille. Valtiovarainministeri on kuitenkin havainnut vuoden 2007 tilinpäätöksissä aloja, joilla sääntöjen noudattamista voitaisiin parantaa tai joilla liikkeeseenlaskijoilla tuntui olleen vaikeuksia asianomaisten standardien moitteettomassa soveltamisessa. Ministeriö aikoo myös toteuttaa toimenpiteitä parantaakseen uusien standardien soveltamista tulevilla tilinpäätöskausilla. Valtiovarainministeriö käynnisti syyskuussa 2009 julkisen kuulemisen luonnoksesta ”Roadmap for Continuing and Full Convergence” eli siitä, miten jatkossa on tarkoitus edetä kiinalaisten standardien lähentämisessä täydellisesti IFRS-standardeihin. Huomautukset tuli jättää viimeistään 30 päivänä marraskuuta 2009. Lokakuussa 2009 antamassaan standardien ja menettelytapasääntöjen noudattamista koskeneessa raportissa Maailmanpankki totesi Kiinan edistyneen merkittävästi tilinpäätöksiä, tilintarkastuksia ja yritysten tilinpäätösraportointia koskevan institutionaalisen kehyksen luomisessa[17]. Raportissa toistetaan Kiinan sitoumus lähentää Kiinan ASBE-standardeja IFRS-standardeihin ja huomautetaan, että täydelliseen lähentämiseen odotetaan päästävän viimeistään vuonna 2012. Komissio seuraa CESR:n avustuksella jatkossakin IFRS-standardien tulevaa käytännön soveltamista. LÄHENTÄMISTOIMET NIISSÄ KOLMANSISSA MAISSA, JOTKA AIKOVAT OTTAA IFRS-STANDARDIT KÄYTTÖÖN Komissio pyysi helmikuussa 2009 CESR:ää antamaan tilanneselvityksen siitä, miten siirtyminen IFRS-standardeihin sujuu tietyissä kolmansissa maissa (Kanada, Etelä-Korea ja Intia), jotka saivat EU:lta siirtymäajan. CESR esitti raporttinsa kesäkuussa 2009[18]. Sen lisänä komission yksiköt voivat tiedottaa seuraavaa: Kanada Kanadan tilinpäätösstandardeista vastaava elin (Canadian Accounting Standards Board, AcSB) ilmoitti tammikuussa 2006, että se oli päättänyt ottaa IFRS-standardit kokonaisuudessaan käyttöön julkisesti vastuussa olevissa yrityksissä viimeistään 31 päivänä joulukuuta 2011. Julkisesti on ollut saatavilla tietoja sekä ohjelmasta että siitä, kuinka Kanadan viranomaiset olivat edistyneet tavoitteen saavuttamisessa. Kanadan viranomaiset ovat kahden viime vuoden aikana jatkaneet pyrkimyksiään varmistaa oikea-aikainen siirtyminen IFRS-standardeihin. Apuna on käytetty erilaisia julkaisuja, internetkursseja ja suunnitteluasiakirjoja. AcSB julkaisi esimerkiksi marraskuussa 2008 luettelon IFRS-standardeista, joita odotetaan sovellettavan kanadalaisiin liikkeeseenlaskijoihin siirtymäpäivästä vuonna 2011. AcSB julkaisi hiljattain maaliskuussa 2009 toisen yleisluonnoksen Kanadan siirtymisestä IFRS-standardeihin ”Adopting IFRSs in Canada II”. Kanadan tilintarkastusinstituutti (Canadian Institute of Chartered Accountants, CICA) käynnisti ilmaisen internetkurssin IFRS-standardeihin siirtymisestä ja sen vaikutuksista kanadalaisiin yrityksiin. AcSB:n puheenjohtajan joulukuussa 2008 antamassa lausunnossa[19] todetaan, että hyväksymissuunnitelma etenee aikataulussaan ja etteivät markkinakuohunnan vaikutukset eikä SEC:n mahdollinen päätös lykätä IFRS-standardien käyttöönottoa viivästyttäisi IFRS-standardeihin siirtymistä Kanadassa. Etelä-Korea Etelä-Korean finanssimarkkinoiden valvontakomissio (Korean Financial Supervisory Commission, KFSC) ja kirjanpitoinstituutti (Korean Accounting Institute, KAI) antoivat maaliskuussa 2007 julkisen sitoumuksen ottaa IFRS-standardit käyttöön viimeistään 31 päivänä joulukuuta 2011. Julkisesti on ollut saatavilla tietoja sekä ohjelmasta että siitä, kuinka Etelä-Korean viranomaiset olivat edistyneet tavoitteen saavuttamisessa. Etelä-Korean viranomaiset ovat kahden viime vuoden aikana jatkaneet pyrkimyksiään varmistaa oikea-aikainen siirtyminen IFRS-standardeihin. Apuna on käytetty erilaisia julkaisuja, internetsivuja ja säännöksiä. Lisäksi on perustettu työryhmä ja neuvoa-antava ryhmä. KAI julkaisi esimerkiksi vuonna 2008 täydellisen luettelon Etelä-Koreassa sovellettavista IFRS-standardeista ja käynnisti ohjelman, jonka tavoitteena on kurssittaa hyväksyttyjä tilintarkastajia ja yritysten laskentahenkilöstöä. KFSC on lisäksi vakuuttanut CESR:lle, että se on tarkistanut ja muuttanut useita lakeja ja asetuksia saattaakseen ne IFRS-standardien mukaisiksi. Se on myös avannut IFRS-standardeista kertovan internetsivuston. Lisäksi se on antanut asetuksen, jossa velvoitetaan yritykset esittämään tilinpäätöksessään IFRS-vaikutusanalyysi kaksi vuotta ennen kuin ne siirtyvät IFRS-standardeihin. IFRS-standardeihin aikaisin siirtyville perustettiin neuvoa-antava ryhmä ja etenemissuunnitelman edistymistä seuraamaan perustettiin työryhmä. Intia Intian tilintarkastusinstituutti (Institute of Chartered Accountants in India, ICAI) antoi heinäkuussa 2007 julkisen sitoumuksen ottaa IFRS-standardit käyttöön viimeistään 31 päivänä joulukuuta 2011. Intian hallitus vahvisti julkisesti toukokuussa 2008 aikomuksensa saada lähentyminen IFRS-standardeihin päätökseen viimeistään vuonna 2011. ICAI oli huomauttanut, että se saattaa tehdä IFRS-standardeihin muutoksia (kuten lisätietojen vaatiminen, joidenkin termien muuttaminen taikka joidenkin vaihtoehtojen tai vaihtoehtoisten käsittelytapojen jättäminen pois), jotta maan omat olosuhteet voitaisiin ottaa huomioon. Muutosten odotettiin kuitenkin olevan vähäisiä, ja sekä ICAI:n että Intian hallituksen nimenomaisena tavoitteena oli se, että Intian tilinpäätösstandardit vastaisivat IFRS-standardeja täysin ohjelman päätyttyä. Intian viranomaiset ovat kahden viime vuoden aikana jatkaneet pyrkimyksiään varmistaa oikea-aikainen siirtyminen IFRS-standardeihin. Apuna on käytetty erilaisia julkaisuja, kursseja ja seminaareja. ICAI muokkaa esimerkiksi parhaillaan Intian tilinpäätösstandardeja siinä määrin kuin se on tarpeen niiden saamiseksi täysin IFRS-standardeja vastaaviksi, ja se on julkaissut yksityiskohtaisen työohjelman. Se on käynnistänyt IFRS-standardeja käsittelevän tutkintokurssin parantaakseen jäsentensä tietämystä niistä. Intian yritysministeriö hyväksyi helmikuussa 2010 suunnitelman, jonka mukaan intialaisissa listatuissa yrityksissä ja suuryrityksissä, lukuun ottamatta pankkeja ja vakuutusyhtiöitä, siirryttäisiin tiedoksi annettuihin, IFRS-standardeihin lähennettyihin intialaisiin standardeihin vaiheittain[20]: - Ensimmäisessä vaiheessa tietyt yhtiöt[21] muuntavat avaustaseensa 1 päivästä huhtikuuta 2011 (jos tilivuosi alkaa tuona päivänä tai sen jälkeen). - Toisessa vaiheessa yhtiöt, joiden nettovarallisuus on yli 500 crore rupiaa mutta alle 1 000 crore rupiaa[22], riippumatta siitä, onko ne julkisesti noteerattu vai ei, muuntavat avaustaseensa 1 päivästä huhtikuuta 2013 (jos tilivuosi alkaa tuona päivänä tai sen jälkeen). - Kolmannessa vaiheessa listatut yhtiöt, joiden nettovarallisuus on enintään 500 crore rupiaa muuntavat avaustaseensa 1 päivästä huhtikuuta 2014 (jos tilivuosi alkaa tuona päivänä tai sen jälkeen – sen mukaan kumpi ajankohta on myöhäisempi). Seuraavien yhtiöiden ei tarvitse noudattaa tiedoksi annettuja, IFRS-standardeihin lähennettyjä tilinpäätösstandardeja (tosin ne voivat tehdä niin vapaaehtoisesti). Sen sijaan ne noudattavat tiedoksi annettuja tilinpäätösstandardeja, joita ei ole lähennetty IFRS-standardeihin: - Yhtiöt, joita ei ole noteerattu julkisesti, joiden nettovarallisuus on enintään 500 crore rupiaa ja joiden osakkeita tai muita arvopapereita ei ole julkisesti noteerattu pörssissä Intian ulkopuolella. - Pienet ja keskisuuret yritykset (pk-yritykset). Tarkoituksena on laatia erillinen etenemissuunnitelmia pankkeja ja vakuutusyhtiöitä varten viimeistään helmikuun 2010 lopussa. KEHITYS MUISSA KOLMANSISSA MAISSA Edellisissä jaksoissa mainittujen maiden lisäksi useat muut suuret taloudet ovat siirtymässä kohti IFRS-standardeja. Tässä jaksossa kuvataan yleisesti viimeaikaista kehitystä joissakin muissa suurissa talouksissa. Euroopan komissio on kerännyt nämä tiedot julkisista lähteistä. Argentiina Argentiinan arvopaperikomissio (National Securities Commission, CMV) hyväksyi joulukuussa 2009 vaatimuksen, että kaikkien yhtiöiden, jotka julkisesti tarjoavat oman tai vieraan pääoman ehtoisia arvopapereita, on laadittava tilinpäätöksensä IFRS-standardeja käyttäen alkaen 31 päivänä joulukuuta 2012 päättyvän vuoden tilinpäätöksistä. Yhtiöt voivat vapaaehtoisesti laatia tilinpäätöksensä IFRS-standardeja käyttäen tammikuusta 2011 alkaen. Brasilia Brasilian keskuspankki ja Brasilian arvopaperi- ja pörssikomissio (Securities and Exchange Commission, CVM) määrittelivät heinäkuussa 2007 vuoden 2010 määräajaksi IFRS-standardien käyttöönotolle listattujen yhtiöiden ja rahoituslaitosten konsolidoiduissa tilinpäätöksissä. IFRS-standardien käyttö oli listatuille yhtiöille vapaaehtoista vuodesta 2007 vuoteen 2009. Meksiko Meksikon arvopaperi- ja pankkikomissio (Securities and Banking Commission, CNBV) ilmoitti marraskuussa 2008 yhdessä Meksikon tilinpäätösstandardeista vastaavan elimen (Accounting Standards Board, CINIF) kanssa, että Meksiko ottaisi IFRS-standardit käyttöön kaikkien listattujen yhtiöiden osalta vuonna 2012. IFRS-standardien varhainen käyttöönotto joissakin yhtiöissä sallittaisiin vuodesta 2008 alkaen edellyttäen, että tiettyjä CNBV:n vahvistamia vaatimuksia noudatetaan. Venäjä Venäjän hallitus ilmoitti vuonna 2002, että kaikkien yhtiöiden ja pankkien on laadittava tilinpäätöksensä IFRS-standardeja käyttäen 1 päivästä tammikuuta 2004. Tämän ohella Venäjän kansallisia tilinpäätösstandardeja lähennetään koko ajan teknisesti IFRS-standardeihin. Lainsäädäntöehdotus, jossa yhtiöt velvoitetaan siirtymään IFRS-standardeihin, on ollut parlamentin käsittelyssä vuodesta 2004 alkaen. IFRS-standardien pakollisen käytön suhteen ei tunnu tapahtuneen huomattavaa kehitystä. Taiwan Taiwanin finanssimarkkinoiden valvontakomissio (Financial Supervisory Commission, FSC) ilmoitti toukokuussa 2009 etenemissuunnitelmasta IFRS-standardien ottamiseksi kokonaisuudessaan käyttöön Taiwanissa. Ensimmäisen vaiheen yhtiöt ovat kaikki finanssimarkkinoiden valvontakomission valvomia listattuja yhtiöitä ja rahoituslaitoksia (lukuun ottamatta luotto-osuuskuntia, luottokorttiyhtiöitä ja vakuutusedustajia). Niiden on käytettävä IFRS-standardeja 1 päivästä tammikuuta 2013. Kaikki listatut yhtiöt voivat vapaaehtoisesti ottaa IFRS-standardit käyttöön 1 päivästä tammikuuta 2012. Toisen vaiheen yhtiöt ovat listaamattomia osakeyhtiöitä, luotto-osuuskuntia ja luottokorttiyhtiöitä. Niiden on käytettävä IFRS-standardeja 1 päivästä tammikuuta 2015 (vapaaehtoisesti 1 päivästä tammikuuta 2013). PÄÄTELMÄT Sen jälkeen kun joulukuussa 2008 hyväksyttiin kaksi komission säädöstä[23], komissio on pyytänyt CESR:ää antamaan tilanneselvityksen niiden neljän maan osalta, joiden kansalliset standardit katsottiin tilapäisesti IFRS-standardeja vastaaviksi 31 päivään joulukuuta 2011 saakka. Näitä maita ovat Kiina, Kanada, Intia ja Etelä-Korea. CESR:n tarkastelusta käy ilmi, että kaikki asianomaiset maat ovat edistyneet jonkin verran lähentämis- tai hyväksymisohjelmissaan. Yhdysvaltojen ja Japanin osalta voidaan todeta, että komissio on jo tunnustanut niiden kansalliset tilinpäätösnormistot IFRS-standardeja vastaaviksi yhteisössä käyttöä varten. Yhdysvallat on toteuttanut julkisen kuulemisen IFRS-standardien käyttöönotosta ja todennut päättävänsä vuonna 2011, edetäänkö kohti IFRS-standardien pakollista käyttöä vai ei. Yhdysvallat on myös todennut, että se pitää vuotta 2015 varhaisimpana mahdollisena määräaikana IFRS-standardien pakolliselle käyttöönotolle. Sen vuoksi vuonna 2011 tehtävä päätös on ratkaisevan tärkeä Yhdysvaltain kansallisen tilinpäätösnormiston ja IFRS-standardien lähentämisessä. Jos ei sitouduta selkeästi siihen, että Yhdysvalloissa siirrytään kohti IFRS-standardien käyttöönottoa, sekä IFRS-järjestelmän uskottavuus että IFRS-standardeja soveltamattomien maiden osallistuminen IFRS-säätiön hallintorakenteeseen saattavat tulla kyseenalaisiksi. Japani on puolestaan jatkanut työtään kansallisen tilinpäätösnormistonsa ja IFRS-standardien lähentämiseksi. Tietyt listatut yhtiöt voivat Japanissa vapaaehtoisesti käyttää IFRS-standardeja alkaen niistä konsolidoiduista tilivuosista, jotka päättyvät 31 päivänä maaliskuuta 2010 tai sen jälkeen. Japani on myös ilmoittanut aikovansa päättää vuoden 2012 tienoilla, otetaanko IFRS-standardit käyttöön viimeistään vuonna 2015 tai 2016. Suuret taloudet kuten Argentiina, Brasilia, Meksiko ja Taiwan ovat myös hiljattain ilmoittaneet aikomuksestaan ottaa IFRS-standardit käyttöön. Venäjällä IFRS-standardien pakollisen käytön suhteen ei tunnu tapahtuneen huomattavaa kehitystä. Komissio jatkaa tulevina vuosina tilanteen seuraamista ja arvioi CESR:n teknisen avun turvin, miten tilanne kehittyy niissä kolmansissa maissa, jotka pyrkivät lähentymään IFRS-standardeihin tai aikovat ottaa ne käyttöön. Komissio tukee jatkossakin niiden maiden pyrkimyksiä, jotka ovat sitoutuneet lähentämään tilinpäätösstandardejaan IFRS-standardeihin tai ottamaan IFRS-standardit käyttöön. LIITE asiakirjaan Kertomus IFRS-standardien (International Financial Reporting Standards) ja kolmansien maiden kansallisten tilinpäätösnormistojen (Generally Accepted Accounting Principles, GAAP) lähentämisestä Liite 1: Lyhyt katsaus joidenkin kolmansien maiden tilanteeseen IFRS-standardeihin lähentymisen ja niiden käyttöönoton suhteen Maa | Huomautuksia | Katsotaan vastaavan hyväksyttyjä IFRS-standardeja | Yhdysvallat | EY tunnustaa 1 päivästä tammikuuta 2009 alkaen Yhdysvaltain kansallisen tilinpäätösnormiston IFRS-standardeja vastaavaksi yhteisössä käyttöä varten. Toteutettuaan julkisen kuulemisen etenemissuunnitelmasta IFRS-standardeihin siirtymiseksi SEC totesi päättävänsä vuonna 2011, edetäänkö IFRS-standardien käyttöönottamisessa. Yhdysvallat on jo todennut, että se pitää vuotta 2015 varhaisimpana mahdollisena määräaikana IFRS-standardien pakolliselle käyttöönotolle. | Japani | EY tunnustaa 1 päivästä tammikuuta 2009 alkaen Japanin kansallisen tilinpäätösnormiston IFRS-standardeja vastaavaksi yhteisössä käyttöä varten. Japani ilmoitti aikomuksestaan päättää vuoden 2012 tienoilla, vaatiiko se IFRS-standardien pakollista käyttöä viimeistään vuonna 2015 tai 2016. Tietyt listatut yhtiöt voivat Japanissa vapaaehtoisesti käyttää IFRS-standardeja alkaen niistä konsolidoiduista tilivuosista, jotka päättyvät 31 päivänä maaliskuuta 2010 tai sen jälkeen. | Kiina | Kiina | EY hyväksyy 1 päivästä tammikuuta 2009 alkaen tilinpäätökset, joiden laadinnassa on käytetty Kiinan kansallista tilinpäätösnormistoa, väliaikaisesti 31 päivään joulukuuta 2011 saakka. Kiinan viranomaiset jatkavat työtään täydelliseen lähentämiseen pääsemiseksi viimeistään vuonna 2012. | Aikomuksena IFRS-standardien käyttöönotto | Kanada | EY hyväksyy tilinpäätökset, joiden laadinnassa on käytetty Kanadan kansallista tilinpäätösnormistoa, väliaikaisesti 31 päivään joulukuuta 2011 saakka. Kanada aikoo ottaa IFRS-standardit kokonaisuudessaan käyttöön vuonna 2011. | Etelä-Korea | EY hyväksyy tilinpäätökset, joiden laadinnassa on käytetty Etelä-Korean kansallista tilinpäätösnormistoa, väliaikaisesti 31 päivään joulukuuta 2011 saakka. Etelä-Korea on ilmoittanut aikomuksestaan ottaa IFRS-standardit käyttöön vuonna 2011. | Intia | EY hyväksyy tilinpäätökset, joiden laadinnassa on käytetty Intian kansallista tilinpäätösnormistoa, väliaikaisesti 31 päivään joulukuuta 2011 saakka. Intia on ilmoittanut aikomuksestaan ottaa IFRS-standardit käyttöön vuonna 2011. | Muut | Argentiina | Argentiina aikoo ottaa IFRS-standardit käyttöön vuonna 2012 (vapaaehtoinen soveltaminen tammikuusta 2011 alkaen) | Brasilia | Brasilia aikoo ottaa IFRS-standardit käyttöön vuonna 2010 (listatut yhtiöt voivat käyttää vapaaehtoisesti ennen vuotta 2010). | Meksiko | Meksiko ilmoitti, että kaikkien listattujen yhtiöiden on käytettävä IFRS-standardeja viimeistään vuonna 2012 (IFRS-standardien varhainen käyttöönotto joissakin yhtiöissä sallitaan vuodesta 2008 alkaen edellyttäen, että tiettyjä vaatimuksia noudatetaan). | Venäjä | Ei viitteitä huomattavasta kehityksestä IFRS-standardeihin lähentymisessä. | Taiwan | Taiwan ilmoitti, että kaikkien FSC:n valvomien listattujen yhtiöiden ja rahoituslaitosten on käytettävä IFRS-standardeja 1 päivästä tammikuuta 2013 (kaikki listatut yhtiöt voivat käyttää niitä vapaaehtoisesti 1 päivästä tammikuuta 2012). Listaamattomien osakeyhtiöiden, luotto-osuuskuntien ja luottokorttiyhtiöiden on käytettävä IFRS-standardeja 1 päivästä tammikuuta 2015 (vapaaehtoinen käyttö 1 päivästä tammikuuta 2013 sallitaan). | [1] Euroopan parlamentin ja neuvoston asetus (EY) N:o 1606/2002, annettu 19 päivänä heinäkuuta 2002 (IAS-asetus). [2] Komission asetus (EY) N:o 809/2004, annettu 29 päivänä huhtikuuta 2004, (’esiteasetus’). Asetuksella pannaan täytäntöön Euroopan parlamentin ja neuvoston direktiivi 2003/71/EY, annettu 4 päivänä marraskuuta 2003, (’esitedirektiivi’). [3] Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, (’avoimuusdirektiivi’). [4] Komission asetus (EY) N:o 1569/2007, annettu 21 päivänä joulukuuta 2007, menetelmästä kolmansien maiden arvopapereiden liikkeeseenlaskijoiden soveltamien tilinpäätösstandardien vastaavuuden määrittämiseksi Euroopan parlamentin ja neuvoston direktiivien 2003/71/EY ja 2004/109/EY nojalla (’vastaavuusmenetelmästä annettu asetus’). [5] Komission päätös 2008/961/EY, tehty 12 päivänä joulukuuta 2008, tiettyjen kolmansien maiden kansallisten tilinpäätösstandardien ja kansainvälisten tilinpäätösstandardien käytöstä kolmansien maiden arvopapereiden liikkeeseenlaskijoiden laatiessa konsolidoituja tilinpäätöksiään (EUVL L 340, 19.12.2008, s. 112). [6] Komission asetus (EY) N:o 1289/2008, annettu joulukuussa 2008, Euroopan parlamentin ja neuvoston direktiivin 2003/71/EY täytäntöönpanosta esitteisiin ja mainontaan liittyvien tekijöiden osalta annetun asetuksen (EY) N:o 809/2004 muuttamisesta (EUVL L 340, 19.12.2008, s. 17). [7] Komission asetus (EY) N:o 1787/2006, annettu 4 päivänä joulukuuta 2006, ja komission päätös 2006/891/EY, tehty 4 päivänä joulukuuta 2006, (’avoimuusdirektiivin mukainen päätös’). [8] Komission kertomus, annettu 6 päivänä heinäkuuta 2007 (KOM(2007) 405 lopullinen). [9] Komission päätös 2008/961/EY, tehty 12 päivänä joulukuuta 2008 (EUVL L 340, 19.12.2008, s. 112). [10] Komission asetus (EY) N:o 1289/2008, annettu 12 päivänä joulukuuta 2008 (EUVL L 340, 19.12.2008, s. 17). [11] Japanin tilinpäätösstandardeista vastaavan elimen ASBJ:n ja IASB:n vuonna 2007 esittämä yhteinen julistus, jossa esitetään aloite nopeuttaa IFRS-standardien ja Japanin kansallisen tilinpäätösnormiston lähentämisohjelmaa. [12] Japanin rahoituspalveluviraston (Financial Services Agency, FSA) neuvoa-antava elin. [13] BAC (2009), Opinion on the Application of International Financial Reporting Standards (IFRS) in Japan (Interim Report) . [14] http://www.fsa.go.jp/en/news/2010/20100303-1.html [15] Kiinan valtiovarainministeriö (2008), Analysis Report on the Implementation of New Accounting Standards by Chinese Listed Companies in 2007 . [16] Kiinan valtionvarainministeriö vahvisti Euroopan komissiolle, että sama koski vuoden 2008 vuositilinpäätöksiä. [17] Report on the Observance of Standards and Codes (ROSC) – Accounting and Auditing – People's Republic of China (ks. http://www.worldbank.org/ifa/rosc_aa_chn.pdf). [18] Kesäkuussa 2009 antamassaan raportissa CESR totesi selkeästi, että sen tiedot perustuvat tapaamisiin IASB:n kanssa, kirjalliseen tiedonvaihtoon kunkin asianomaisen arvopaperialan sääntelyviranomaisen tai tilinpäätösstandardien laatijan edustajan kanssa sekä internetissä julkisesti saatavilla olleisiin tietoihin. Näin ollen raportissa esitetään objektiivisia tietoja eikä oteta kantaa siihen, miten asianomaisissa maissa on edistytty lähentymisessä tai standardien hyväksymisessä. [19] Ks. http://www.acsbcanada.org/fyi-newsletter/item17751.pdf [20] http://www.pib.nic.in/release/release.asp?relid=57220. [21] NSE Index – Nifty 50 -indeksiin kuuluvat yhtiöt, BSE Sensex 30 -indeksiin kuuluvat yhtiöt, yhtiöt, joiden osakkeet tai muut arvopaperit on noteerattu pörssissä Intian ulkopuolella, ja yhtiöt, joiden nettovarallisuuden arvo on yli 1 000 crore rupiaa, riippumatta siitä, onko ne noteerattu julkisesti vai ei. [22] 1 crore = 10 miljoonaa. 500 crore rupiaa = 80 000 000 euroa. 1 000 crore rupiaa = 160 000 000 euroa. [23] Komission päätös 2008/961/EY ja komission asetus (EY) N:o 1289/2008.